Jeta e Malalas subjekt i një dokumentari të ri
Adoleshentja pakistaneze është bërë një zë i fuqishëm për të drejtën e vajzave për arsimim
Dokumentari i ri i kineastit Davis Guggenheim na njeh me jetën e 18-vjeçares Malala Yousafzai, adoleshentja pakistaneze, e cila në vitin 2012 u qëllua në kokë nga talebanët pasi kishte ngritur zërin për të drejtën për arsim në vendlindjen e saj, Luginën Swat të Pakistanit. Dokumentari rrëfen se si Malala tashmë është bërë simbol i arsimimit të vajzave në mbarë botën. Më 9 tetor 2012, Malala Yousafzai u qëllua në kokë nga talebanët kur po shkonte në shkollë në Pakistan. Ajo u vu në shenjestër pasi kishte ngritur zërin për të drejtën për arsim në një kohë kur talebanët sulmonin shkollat në luginën Swat. Ajo ishte në rrezik jete. Por Malala i mbijetoi sulmit dhe është tani më e fortë se kurrë. Për të kuptuar karakterin e Malalas dhe forcën e saj të brendshme, Davis Guggenheim analizon dinamikat në familje, sidomos rolin e babait. Davis Guggenheim thotë se jeta e adoleshentes pakistaneze ishte thuajse e parashikueshme që nga momenti kur i ati i vuri emrin e Malalas, një heroinë popullore afgane e shekullit të 19t-të. Filmi përcjell edhe momentet e vështira kur Malala u qëllua në kokë dhe i ati ndjehej përgjegjës që kishte vënë në rrezik jetën e vajzës me idetë të rrezikshme. Por Malala mendon ndryshe. Filmi ngre pyetjen: çfarë ndikoi për ta bërë Malalan personin që është sot? Pas një periudhe të gjatë e të vështirë rikuperimi, Malala vendosi t’i dedikohet misionit të arsimimit të vajzave në të gjithë botën. Kineasti thotë se ajo nuk e njeh frikën. Për këtë guxim dhe mesazhin që përcjell Malala u nderua me Çmimin Noble të Paqes në 2014.